आधुनिक हिंदी के निर्माता कहे जाने वाले भारतेंदु हरिश्चंद्र ने तो खड़ग विलास प्रेस को अपनी रचनाओं के प्रकाशन का एकाधिकार दे दिया था. ऐसा कहा जाता है कि रामदीन सिंह गाढ़े वक्त में भारतेंदु जी की आर्थिक मदद भी किया करते थे. ऐसे कुछ पत्र भी मिलते हैं. बाद में चंद्रकांता वाले देवकीनंदन खत्री ने भी लहरी के नाम से अपना प्रेस शुरू किया. खड़ग विलास प्रेस 1926 तक चलता रहा. यह न सिर्फ बिहार के लिए बल्कि हिंदी के लिए भी एक ऐतिहासिक धरोहर था, मगर सरकार इस धरोहर को बचा नहीं पायी. हिंदी के लोगों की स्मृति में भी अब यह धूमिल हो रहा है. सौभाग्य की बात यह है कि इस प्रेस के योगदान पर डॉ. धीरेंद्र सिंह ने शोध किया है और उनका शोध पुस्तक के रूप में 1985 में बिहार राष्ट्रभाषा परिषद से छपा है. मगर वह पुस्तक भी रीप्रिंट होती है या नहीं, मालूम नहीं.